યુનાઈટેડ સ્ટેટ્સ (યુએસ) રાષ્ટ્રપતિ ડોનાલ્ડ ટ્રમ્પ કોઈ પણ બાબતમાં સમતોલન અથવા સંયમથી ભાગ્યે જ કામ લે છે. ત્યાંના નવા રાષ્ટ્રપ્રમુખ તરીકે એશિયા ખંડની તેની પ્રથમ મુલાકાતમાં આ વર્ષે નવેમ્બરમાં તેણે જાપાનની મુલાકાત લીધી, જેની શરૂઆત તરીકે તેણે જાપાનના વડા પ્રધાન શિંઝો અબે સાથે ગોલ્ફની રમતનો એક દાવ રમવાથી શરૂ કરવાનું પસંદ કર્યું હતું. જ્યાં અબેએ જાપાનીઝ બંધારણમાં સુધારણા હાથ ધરીને એમાંના યુદ્ધવિરોધી ઘટકોને દૂર કરવાનો પ્રયાસ કર્યો છે, એમાં ખાસ તો આર્ટિકલ ૯ (જે રાજ્યને સંડોવતા આંતરરાષ્ટ્રીય વિવાદોનું સમાધાન લાવવાના સાધન તરીકે યુદ્ધને પ્રતિબંધિત કરે છે), ત્યાં યુએસનું લશ્કરી-ઔદ્યોગિક સંકુલ વિશાળ શસ્ત્રસરંજામના નિકાસને લગતા સોદા પાર પાડવાની અપેક્ષા રાખે છે, જેની શરૂઆત યુએસ મિસાઇલ ડિફેન્સ સિસ્ટમ્સથી થઈ છે. ગોલ્ફની રમત પછીની મંત્રણામાં દેખીતું છે કે, ઉત્તર કોરિયાને ‘સમયનો મોટો ભાગ’ આપવામાં આવ્યો. પ્રેસ કોન્ફરન્સમાં, અબેએ પુષ્ટિ કરી હતી કે ઉત્તર કોરિયાના મામલે, ‘જાપાન અને અમેરિકા ૧૦૦% સાથે છે.’ અને ટ્રમ્પ, જેમ આપણે પહેલેથી જાણીએ છીએ તેમ, વારંવાર કહેવાથી થાકતો નથી કે ઉત્તર કોરિયા પ્રત્યે અમેરિકાની ધમકીના ભાગરૂપે "બધા વિકલ્પો" તૈયાર છે, જેમાં યુદ્ધ અને પરમાણુ હથિયારોનો વિક્લપ પણ સામેલ છે.